Marshawn Lynch

Marshawn Terrell Lynch (s. 22. huhtikuuta 1986 Oakland, Kalifornia) on yhdysvaltalainen amerikkalaisen jalkapallon pelaaja, pelipaikaltaan keskushyökkääjä. Hän siirtyi vuonna 2019 NFL-seura Seattle Seahawksiin. Hän on edustanut vuonna 2007 alkaneella ammattilaisurallaan myös Buffalo Billsiä ja Seattle Seahawksia, jossa oli voittamassa Super Bowlia kaudella 2013.

Ura 
Ennen ammattilaisuraansa Lynch pelasi kolme kautta University of California, Berkeleyn amerikkalaisen jalkapallon joukkueessa California Golden Bearsissa. Hän kantoi palloa kolmen yliopistokauden aikana yhteensä 3 230 jaardia, mikä on toiseksi eniten Golden Bearsin historiassa Russell Whiten 3 367 jaardin jälkeen, ja hänestä tuli neljäs palloa yli 3 000 jaardin edestä kantanut Golden Bearsin pelaaja. Pisteitä hän teki 210 (29 juostua touchdownia ja kuusi kiinniotoilla tehtyä touchdownia). Lynch valittiin vuonna 2006 Pac-10 Conferencen vuoden hyökkääjäksi. 

Lynch sai NFL-varauksen vuonna 2007, kun Buffalo Bills varasi hänet 12. pelaajana NFL:n varaustilaisuuden ensimmäisellä kierroksella. Hän pelasi tulokaskaudellaan 2007 13 ottelua (oli sivussa kolme ottelua nilkkavamman vuoksi), joissa hän kantoi palloa yhteensä 1 115 jaardia, toiseksi eniten NFL-tulokkaista Minnesota Vikingsin Adrian Petersonin jälkeen, ja teki seitsemän touchdownia, niin ikään toiseksi eniten tulokaspelaajista Petersonin jälkeen. Pisteitä hän teki yhteensä 44, touchdowneista saatujen 42 pisteen lisäksi kaksi pistettä yhdestä onnistuneesta touchdownin jälkeisestä kahden pisteen lisäpisteyrityksestä. Kauden jälkeen muun muassa Pro Football Weekly -lehti valitsi Lynchin NFL-tulokkaiden tähdistöjoukkueeseensa.    

5. lokakuuta 2010 Seattle Seahawks ilmoitti hankkineensa Buffalossa Fred Jacksonin ja C. J. Spillerin taakse varamieheksi jääneen Lynchin vaihtokaupassa kahta varausta vastaan. Siirto Seattleen nosti Lynchin uran uuteen nousuun. Hänet valittiin kaudella 2012 sekä Associated Pressin että Pro Football Writers Associationin ensimmäiseen All-Pro-joukkueeseen hänen yllettyä runkosarjassa uransa parhaaseen juostujen jaardien määrään (1 590 jaardia, kolmanneksi eniten kaikista pelaajista tuolla kaudella). Kaudella 2013 hän jakoi juostujen touchdownien tilaston kärkisijan Jamaal Charlesin kanssa ja kaudella 2014 DeMarco Murrayn kanssa. Kausista jälkimmäisellä hän ylsi myös juostujen ja kiinniotettujen touchdownien yhteenlasketun tilaston kärkisijalle.

Lynch oli voittamassa Super Bowlia kauden 2013 päätteeksi. Hän teki Denver Broncosia vastaan pelatussa, Seattlen 43–8-voittoon päättyneessä ottelussa (Super Bowl XLVIII) yhden touchdownin. Seattle pelasi Super Bowlissa myös kaudella 2014, mutta tuolloin New England Patriots vei voiton pistein 28–24. Lynch teki tuossakin ottelussa (Super Bowl XLIX) yhden touchdownin. 

Lynch ilmoitti kauden 2015 jälkeen lopettavansa pelaajauransa, pelattuaan NFL:ssä yhdeksän kautta. Myöhemmin hän kuitenkin pyörsi päätöksensä ja siirtyi huhtikuussa 2017 kaksivuotisella sopimuksella Oakland Raidersiin, joka oli hankkinut hänen pelaajaoikeutensa Seattle Seahawksilta. Seahawks sai Raidersilta viidennen kierroksen varausvuoron vuoden 2018 varaustilaisuudessa ja Raiders Seahawksilta Lynchin lisäksi kuudennen kierroksen varausvuoron samassa varaustilaisuudessa.  

Lynch on pelannut NFL:ssä kauden 2015 loppuun mennessä 127 runkosarja- ja 11 pudotuspeliottelua. Touchdowneja hän on tehnyt runkosarjassa 83 (74 juostua ja yhdeksän kiinniotettua) ja pudotuspeleissä yhdeksän (kaikki juostuja). Hänet on valittu urallaan viidesti NFL:n tähdistöotteluun Pro Bowliin, kausina 2008 ja 2011–2014.

Yksityiselämä 
Lynchin äiti Delisa kasvatti hänet yksinhuoltajana. 11 kautta NFL-liigassa pelannut Lorenzo Lynch on Marshawn Lynchin eno ja Oakland Raidersissa pelannut JaMarcus Russell Lynchin serkku.

Lähteet

Aiheesta muualla 

Yhdysvaltalaiset amerikkalaisen jalkapallon pelaajat
Vuonna 1986 syntyneet
Elävät henkilöt